Lepo pozdravljam vse navzoče.

Že kot otrok sem se zanimala za delo v misijonih. Bilo mi je hudo, da ljudje po svetu umirajo od lakote ali zato, ker nimajo osnovne zdravstvene oskrbe. No, to se mi zdi danes še bolj grozno, ko živimo tu v razvitem svetu v preobilju in vsak dan zavržemo ogromne količine hrane. Občudujem misijonarje, pogumne može in žene, ki so zapustili udobje domače dežele in odšli v neznano, da bi pomagali lajšati stiske ljudi. V mladih letih sem resno razmišljala, da bi tudi sama šla v misijone, če ne bom imela družine. Kot mama večje družine, pa sem še bolj živo občutila, kako mora biti težko staršem, ki ne morejo dostojno poskrbeti za svoje otroke.

Vem, da ne morem spremeniti ureditve sveta, »da ne morem premakniti gore«, vendar, če ne naredim nič, sem na nek način sokriva za trpljenje ljudi. Zato redno ali občasno podpiram različne akcije in projekte karitativnega dela in tudi aktivno pomagam ljudem v stiski v domači župnijski Karitas. Več kot deset let sem botra - z rednim mesečnim darom omogočam šolanje enemu otroku v Zambiji.

Akcija **Z delom do dostojnega življenja** me je še posebej nagovorila, saj se mi zdi to pravi način pomoči. Kitajski pregovor pravi: "Daj človeku ribo, nahranil ga boš za en dan. Nauči ga loviti ribe, prehranil ga boš za vse življenje." Če človek dobi delo, da si lahko sam zasluži za preživetje, za hrano, obleko, šolanje otrok, mu vrneš dostojanstvo in samozavest. Zato podpiram to akcijo z rednim mesečnim darom preko trajnika že skoraj od začetka. V času, ko toliko ljudi iz teh dežel zapušča svoje domove in išče boljše življenje v drugih, njim neznanih deželah, je ta oblika pomoči še posebno dobrodošla. Mislim, da bi vsak človek rad ostal doma, če bi tam, kjer je, lahko dostojno živel in skrbel za svojo družino.

Akcijo podpiram tudi zato, ker deluje transparentno. Redno smo obveščeni o poteku akcije s pismom, povabljeni smo na srečanja z misijonarji, ki delujejo na teh misijonih, kadar pridejo v Slovenijo, da nam v živo poročajo, kako pomagajo tem družinam in v kakšnih razmerah živijo in o tem, kaj vse lahko naredijo z našimi majhnimi darovi. Gospa Jana Lampe izredno zavzeto in požrtvovalno vodi ta projekt in osebno spremlja delo na misijonih, ki jih podpiramo.

**Marta Šuštar**, 8 let darovalka za družino v Afriki v sklopu akcije Z delom do dostojnega življenja:

Ljubljana, 28.8.2019